Eżerċizzju li għamlet il-Pulizija bejn April u Settembru li għadda wassal biex jiġu skrappjati 348 vettura mill-kumpless li għandha f’Ta Kandja u f’St Andrews. Fil-Parlament il-Ministru Emanuel Mallia qal li ma kien hemm l-ebda waħda minn dawn il-vetturi li kienet ġiet ikkonfiskata b’ordni tal-Qorti. Qal li dawn kienu vetturi abbandunati, li inġabru mal-milja taż-żmien jew wara li kienu abbandunati jew misjuba fit-toroq.  Huwa qal li l-ebda waħda min dawn il-vetturi ma ġiet mitluba lura minn sidha anke wara li saret is-solita pubblikazzjoni fil-Gazzetta tal-Gvern, skont kif titlob il-liġi.  Huwa qal lid-deputat Nazzjonalista Jason Azzopardi li dawn il-vetturi nbiegħu lill-kumpanija Hompesch Processing Limited għal l-iskrapp, wara din kienet il-kumpanija li offriet l-ogħla rata għal kull tunellata metrika.  B’kollox il-pulizija rċeviet l-ammont ta’ €44,935 f’dan il-proċess.